khistorydata/jeongjo-sjw-relations huggingface dataset:
정조 11년
金魯永以禁衛營言啓曰依下敎墻外入直本營軍兵等處設粥分饋之意敢啓傳曰知道
정조 11년
金魯永以御廳言啓曰依下敎本廳北二營東營入直馬步軍兵等處設粥分饋之意敢啓傳曰知道
정조 11년
金魯永以義禁府言啓曰因本府草記發遣都事于果川縣出付罪人以謙於奉命宣傳官仍爲眼同涖斬事命下矣罪人方有徑斃之慮及時正法誠合事宜而第大典通編曰罪人未結案而傳旨正法者禁除今雖無傳旨之下者其爲未結案而正法則一也寧致徑斃失刑之嘆不可捨却金石之典創開無前之例發遣都事處更以拿致王獄之意分付何如五字刀削傳曰通編所載傳旨正法云者與今番事有間渠以應坐處絞之人且有別般現發之罪則渠父情節雖難究問於渠不可只用絞律況謀叛巨逆應坐人處斬明有可據之例此事已有爛商於筵席依下敎卽爲擧行可也
정조 11년
金魯永以義禁府言啓曰卽接京畿監司徐有防牒報則果川縣監呈狀內罪人以謙自今月初七日時時氣塞昏窒故多施藥物救療云若使此賊徑斃獄中則其爲刑法之失莫大於此急速發遣府都事拿囚王獄以爲捧結案正法之地何如傳曰正法一也日前次對亦諭大臣拿來之際徑斃可慮如此則徒有失刑之嘆發遣宣傳官卽其地方莅斬不必更捧傳旨此草記踏啓字以下待城門開出送都事押付囚縣獄更送都事出付宣傳官仍令眼同擧行事分付可也
정조 11년
朴天衡以刑曹言啓曰日前動駕時西部居奴豐賴等擎錚於衛外故取考其原情則以爲昨年十一月初三日合氷時渠輩五人往豐德載柴以來而船到唐人里前半夜風浪船傷水沈命在傾刻故繫腰帆竹大號天地之際禁軍兪大得乘艇入江拯濟五人救活下陸特施賞典云矣若使兪大得乘夜涉危挺身活人之功誠如此供則宜有所褒嘉之典而旣無該里之參看亦無當部之發告則不可以渠輩之私自呼籲遽然準信令京兆詳査稟處至於豐賴等之事非四件而猥煩天聽之罪不可不懲自臣曹參酌勘處何如傳曰允係是人命拯活虛實不可不詳査處之嚴飭該府査問報來後稟處可也
정조 11년
金魯永以刑曹言啓曰日前動駕時全羅道光州居高召史擊錚於衛外故取考其原情則以爲其夫白伐男以景陽驛吏隨行而驛主人金光澤六百兩役價沒數捧食七驛人供饋全不如節目所約故屢次上言未家天恩畢境定配穩城光澤之隱匿節目任自都呑之罪明査以雪云矣其夫白伐男上年九月托以驛弊構誣官長肆然擊錚故因判下使之行査而及見該道査報則伐男原情辭意都歸誣罔故依律定配矣發配屬耳敢生僥倖之計有此籲天之擧者萬萬無嚴所當懲治而無識常女不足深責原情內辭緣勿施何如傳曰允
정조 11년
金魯永以刑曹言啓曰日前動駕時黃海道遂安居幼學李宗裕繫錚於衛外故取考其原情則以爲渠之贖奴㐏奉悖戾故渠子甲得略施笞杖則常發報復之說矣有僵屍於平安道祥原郡而㐏奉援引曰致死人今同圖得李龍甲養母韓女次往于三鶴洞矣李甲得李龍甲李自文等打殺云云而甲得等一倂被捉鶴舞周牢不勝惡刑皆誣服未免瘐死故渠之子婦爲夫伸暴特蒙明査之澤而無識愚婦不能條對反彼誣罔之罪設或打殺韓女之供今同來劫之狀明白納招有若登時戕殺而因㐏奉之誣陷渠子仍作元犯萬萬痛迫特爲疎釋云矣此獄昨年閏七月李甲得妻蘇召史之鳴錚至有行査之擧反被誣罔之罪則其父之又此呼籲敢爲死中求生之計者萬萬痛駭不可以事係四件有所原恕原情勿施宗裕自臣曹從重勘處何如五字刀削傳曰依金召史例決處可也
정조 11년
金魯永以刑曹言啓曰日前動駕時西部居金召史擊錚於衛外故取考其原情則以爲隣居朴順乭妻以渠家傭汲之女壬寅十二月二十七日夜半謂以汲水忽來叩門故開門還睡之際渠夫林枝郁疑有人跡而出視則積米一石已無去處必是順乭所爲詰問順乭則順乭無辭發明以貸去樣成納手記其日夕順乭兄敢冬聞其所由蹴踏其弟曰汝何爲手記設或手記何以吾名同貸僞着乎連日亂打之狀無人不見而順乭不勝憤怒過飮冷酒生病致斃則敢冬隱避使其婿張雲發狀至被殺人之罪豈不至冤乎秋曹推問時證參趙哥特等四人亦以敢冬兄弟連三日鬪鬨之意納招則渠夫曖昧之狀明若觀大而連受重刑股無完膚且老母年今七十長嬰疾病命在朝暮伏乞渠夫林枝郁生出獄門母子相見云矣其夫林枝郁見失一包米致疑朴順乭以吐木亂打之狀順乭妻李召史明白目覩持納器杖則枝郁自知其難免殺人之罪募得洞人要作看證敢欲推諉於其兄而一査再査奸情綻露獄案已成故前此呼籲已置勿施屢下判付又爲嚴截則敢售僥倖之計又此煩瀆尤極無嚴不可以事係爲夫每每原恕原情勿施金召史依律勘處何如傳曰赦令纔過事係爲夫參酌勘罪放送可也
정조 11년
判府事徐命善箚曰伏以履新臨墓聖懷克伸經宿移蹕玉體彌康臣民慶祝曷有其極仍伏念臣孤負職責自速嚴敎泥首金吾顒俟譴荷豈意如天之聖度曲賜涵貸勿胥之溫音曾不崇朝臣仰感俯怵歸伏私次而惟是有罪未勘大關國綱玆不得不冒死煩瀆焉噫太僕馬政之前後飭勵凡幾遭矣居常調選之方臨時馴習之節苟能少加惕念隨處董察鑾路咫尺之地豈至於上駟之失御而乘輿之不便哉如臣昏憒十載尸居疢疾轉痼事務全抛而況官久則怠生吏熟則警弛成效反衰於寬縱宿弊漸興於姑息雖以今番事觀之其平素管束之解緩足可推知從前乞遞之言亶出由中之懇而未蒙體諒輒復淟涊一日二日缷免尙遲不但臣之夙宵憂迫寢食靡甘緣臣之名忝大官每使僚席替被其罰威命或至中輟者其爲朝體之苟艱事面之傷損尤當如何短箚訟愆毫非假飾伏乞聖明先遞臣太僕兼帶仍令攸司論臣常憲俾得以嚴公法而安私分千萬幸甚答曰省箚具悉卿懇非卿無以董督以今馬政得免銜橜賴有卿隨處嚴戢卿須安心視事仍傳曰此批答遣史官傳諭于徐判府事
정조 11년
右議政金熤箚曰伏以躬臨墓禋感年華之遽換歷奠廟酌愴陳蠲之寢遠聖心於此當作何懷惟以冒寒動駕徑宿還宮鑾御無撓玉候冞康誠不勝忭幸之忱仍伏念臣之肚脘膨滿之症已至經朔之久昨於陪扈路上忽地陡劇呼吸喘急神識眩轉達夜呻楚朝來益加兼以風寒外襲感熱內拱見方委倒床笫㱡㱡欲盡此際伏承明日殿講考試之命歲元月正臨門造士甚盛擧也豈敢不强策趨命而顧此病情不但有時月彌久之慮目下蠢動其勢尤未如何矣玆敢倩人構箚略控疾痛之呼伏乞曲垂鑑憐亟賜變通以便調息仍治臣違命之罪以肅朝綱焉答曰省箚具悉卿懇愼節豈勝奉慮明日試官今方變通卿其安心勿辭益加善攝仍傳曰此批答遣史官傳諭于右議政
정조 11년
傳于金魯永曰明日製述命官大臣中無以點下正一品中擬入
정조 11년
判義禁金鍾正疏曰伏以歲籥載新聖懷增感哀臨墓所奠酌魂宮伏惟止慈之情何以堪抑侵冒峭寒連日動駕玉候不瑕有損區區悲隕之餘不勝仰慮之至竊念凶賊以謙非徒在法應坐渠所自犯亦已彰露而旣不能嚴覈情節明正典刑及其徑斃有慮涖斬命下而未結案而正法卽是法典之所禁故臣猥以執藝之義前旣屢陳昨又防啓及承下批以巨逆應坐人處斬明有可據之例爲敎臣於是不敢堅執初見卽已發遣都事矣第通編本文曰逆魁兄弟妻妾竝誅今以謙旣用此律則逆復庶弟宜無異同只誅其子不誅其弟揆以法文極爲斑䮕竝施一體之律斷不可已也且以宇鎭言之妖慝之情跡有浮於以謙凶慘之供招已輸於平問而更不究覈徑先酌處治獄之疎虞莫甚於此今於以謙伏法之後王章獨逭輿情愈激不可不還囚嚴覈快施當律伏願聖上更加深思竝賜裁處俾盡其誅亂之道焉臣無任激切憂慨之至答曰省疏具悉卿之草記援據旣有所見矣如此用律之後又以渠弟之竝施爲請誠亦切當而捕廳査事服毒一款姑不得分明階梯不可輕置一律且於已例亦有弟不竝施之事姑令仍囚可也宇鎭事處分自有細加商量者勿煩
정조 11년
刑曹判書李崇祜疏曰伏以歲籥載新邦休滋至慈功丕闡於安社聖孝彌光於上號禮成大庭歡均八域臣於日前伏承傳敎以臣與聞都監之役特命加資繼伏奉除旨爲資憲大夫刑曹判書者資憲峻秩也司冠重任也是奚爲而至於臣也噫炳幾鋤亂翊聖躬而奠宗祊積誠回謙揚徽音而進鴻名鏤諸金玉垂之千億此實前古女史所未記之盛事而如臣無似隨諸臣後廁名於敦匠之任者榮固至矣勞於何有伏況聖德每軫於承志凡節多務於從簡工旣至約日又甚淺則尤何論於懋賞之典而有此罔功之恩也臣本文質無當之一賤品耳拙澁寡和自處中和之間根植靡依甘在升沈之際身旣無望於顯達人亦不期以進就乃於十數年來遭逢我殿下援自挾冊之列滾到橫金之班靜夜思惟身非己有而父子又相聯武門闌轉益照耀匪分之懼過福之戒常不禁日夕交中今又進一步而躋八座則不但有靦於梁鵜之詩滿而招損理必無幸臣雖至愚顧何敢憑恃寵靈厭然冒應上累則哲之明下取不衷之災哉聞命震悸歷日靡定今始略入文字仰暴微懇伏乞聖明諒臣辭之非出飾讓念公器之不可濫授亟令收還臣新除爵秩以安私分不勝幸甚答曰省疏具悉亦云晩矣卿其勿辭行公
정조 11년
戶曹參判金魯淳疏曰伏以三陽回泰百祿滋至歲首月正日吉辰良東朝之冊寶親上重宸之聖孝益彰臣民慶忭帀域惟均而臣適忝近密獲覩盛儀區區頌祝之忱尤不勝其與榮而同慶也第以臣之薄效執役之儀而至侈酬勞之典陞其階級擢之亞卿臣聞命驚惶感激異數臣雖磨頂放踵顧何足以報天地造化無物不遂之恩也哉伏念臣才本譾劣年又衰頺蹤跡自疎於朝班筋力不敢於任使而前後銀臺除命特出於聖簡此莫非聖意追念臣先祖曲庇遣裔不以庸陋而必欲假借之剪拂之以至於今日寵擢之恩逈出尋常而繼以有地部佐貳之命則殆若慈父之恩斯勤斯眷眷焉必置諸懷也在臣銘刻固當竭蹶趨承以伸叩謝之義而顧惟命德重秩地級自別度支貳席華要兼備決非如臣至愚極陋之姿所可堪承則亦何敢徒知感激聖恩不思所以冀免之道哉玆不得不披控血懇仰瀆宸嚴伏乞聖明俯垂諒察亟收臣新授資級職名以重公器以安私分千萬幸甚答曰省疏具悉卿其勿辭行公
정조 11년
工曹參判趙尙鎭疏曰伏以以歲之正維月之吉禮成上號慈化丕闡賀擧呼崇聖孝彌光宗社無疆之休其自今始中外於忭之忱曷有其極乃者春回郊原親行奠酌歷臨魂宮經宿回鑾聖懷少伸玉體益康新年祈祝之悃有倍他時仍伏念臣於日前陪扈之班猥蒙特恩忝長一院當品知申人所罕叩庸愚如臣濫竽多愧不數日而荐下晉秩之命臣誠驚惶震剝不知所以致此也噫臣之本末長短莫逃淵鑑內外揚歷輒荷拂拭毛髮頂踵皆歸造化雨露生成若偏微物私家滿足之戒不啻淵谷之如隕邇來危蹙之踪徒感天地之曲庇宿趼供仕兢惶猶切榮塗進步夢想豈到幸値模畫之慶得備近密之列躬逢盛會獲覩縟儀而榮耀極矣暫時執事元無可記之勞忽此誤恩遽出常格之外班聯卿月秩躋金貂虞廷有德之命是其職耳臣是何人前後兜攬乃至於此古人軒梁之譏猶屬例讓聖朝嚬笑之政恐累則哲自承新命今爲三日循省愧恧無所容措水部除旨又下此際寵眷冞隆感涕無從叩謝之義宜不俟駕肝膈之懇竊附循墻玆敢猥入文字仰瀆崇嚴伏乞聖慈察臣由中之懇亟收匪分之資以重名器以遂微諒千萬幸甚答曰省疏具悉卿其勿辭行公
정조 11년
獻納權恢疏曰伏以天祐宗祊景運潛周王大妃殿進號之禮已涓吉日廟宮展拜回鑾萬安臣民慶忭曷有其極仍竊惟念從古亂逆何恨而豈有如今番逆變之至凶至憯者哉十五行九字刀割宇鎭之逆不須更提許多之負犯只是渠供中四字刀割四字便作斷案更無可問殿下亦必不以爲非逆而不由政院不命獄官直爲發配古今天下寧有是哉以院相之子而爲凶爲逆則其罪比他逆爲尤可誅安有以院相之故恕其子之逆乎又況所謂院相者亦有千罪萬惡之與子共濟決難免於三尺之誅乎亦願殿下明正其父子之罪寧鎭等諸賊竝從兩司之請毋使擧國公憤去益拂鬱焉臣於前冬泮試有不勝駭嘆者噫朝家之設置陞庠蓋出於菁莪樂育培養成就之盛事而挽近以來漸不如古大則乖亂心術小則惹起爭端有識之竊嘆厥由久矣而未有如今番之爲也今之人才雖曰渺然心誠求之亦豈無可合遴選者而榜眼一出物情駭愕世所稱博實知名之士率多見屈而所倖占者太半是宰相家年少子弟未離蒙學之類此殆古今之所罕有也噫嘻臨歲二字削特簡聖意何如而乃敢以莫重課試爲生色沽譽之資語其孤負不啻大矣不可以遺珠二字泛然論斷至於通讀專委下吏賄賂公行皆有定價淆雜無餘傳說浪藉數三鄕儒不勝憤憤會坐泮村招致出榜之下屬至有數罪猝曳之擧云風習固可駭在泮長亦爲自引之一端而側聽累日未之聞焉以此以彼大關廉防臣謂行大司成洪檢亟施譴削之典陞庠及通讀三榜目特令勿施以淸科場以謝物議斷不可已也臣本以疎闇之蹤濫蒙陶甄之澤出入臺省已過二十餘年矣蒲柳之姿衰朽無餘狗馬之疾沈痼轉深僵仆旅邸昏綴床玆忽伏奉薇垣除命積違之餘誠切覲光歲初動駕義重陪扈而病勢如右蠢動無路瞻望象魏益竊耿結之忱玆敢略具短疏仰瀆崇嚴伏乞聖明俯垂諒察亟命鐫削臣職名仍治臣瀆擾之罪以肅朝綱不勝幸甚答曰省疏具悉泮長事此亦科場苟有挾雜之事其罪豈止譴削否則擬律未免太過至於一任下吏之捧賂一款可謂兩罪俱發依施陞庠及通讀三搒勿施事宰相子弟之倖占卽父兄之罪而斷以行私事近臆決間亦豈無實才削全榜過矣通讀事風聞有難盡信爾言旣有指的査處在所不已令大司成知悉擧行亦豈必盡削全榜爾其勿辭察職
정조 11년
丁未正月初十日卯時上御會慶堂來待諸臣入侍時右承旨徐鼎修假注書李德鉉記事官李相璜金祖淳錦城尉朴明源戶曹判書趙璥宣惠廳堂上徐有隣以次進伏訖上曰昨日看審則卿等所見何如僉曰宜嬪墓西墻近處實合卜地矣上曰今則以此完定爲好而始役則何間爲之耶璥曰臣等未敢質定仰對矣上命書傳敎曰文禧廟基址初定於景慕宮南墻外矣昨年九月以後揆以神理人情就宜嬪廟近處卜地實爲便當戶判昨旣進往看審廟基以宜嬪宮西墻外家舍移定始役日子今秋來春間待下敎擇吉擧行今番勿設廳戶工曹堂上郞廳各一員以文禧廟營建堂上郞廳自吏曹臨時啓下至於入啓及行會文書之事係廟役者以營建廳稱號昨年不但已有筵敎以今經費許多物力豈可責之度支甲辰冊禮後常供之儲留該廳者數必不少廟役時以此取用於惠聽事分付戶曹命入外辦命退諸臣以次退出
정조 11년
丁未正月初十日辰時上還昌德宮入侍時行都承旨蔡弘履行左承旨李在學右承旨徐鼎修左副承旨李集斗右副承旨朴天衡同副承旨兪彦脩假注書張錫胤李德鉉記事官李相璜金祖淳檢校直閣徐龍輔原任待敎李崑秀待敎尹行任以次侍立訖上具翼善冠白袍乘輿出崇賢門至降輿所左通禮啓請降輿乘輦上降輿乘輦由興化門自敦化門至降輦所左通禮啓請降輦乘輿上降輦乘輿命書傳敎曰前後申飭何如轎馬不能調習今日動駕時以致轎中之不安似此太僕革之無妨本寺二提調爲先越俸三等捉付兵判有命終不待令該吏令兵判決棍七度由協陽門還內諸臣以次退出
정조 11년
丁未正月初十日午時上御重熙堂禮房承旨入侍時右承旨徐鼎修假注書李德鉉記事官尹行任金祖淳稟事閣臣金載瓚以次進伏訖上命書傳敎曰因完伯狀本思之各道賑邑如有當次上番軍以之次番畢賑間換徵事分付禁御兩營無論設賑與否今春兵使點閱限麥秋皆令代行事令廟堂分付又命書榻敎曰提調持湯劑入侍又命書傳敎曰耆堂難責劇務判尹宋載經許遞抄戶當始政官牌招開政以在京無故人差出又命書傳敎曰明日殿座時別雲劍以入直擧行挾輦軍以金虎門入直軍四十名除出副輦儀仗竝置之命退承史以次退出
정조 11년
行都承旨蔡弘履坐行左承旨李在學坐直右承旨徐鼎修坐左副承旨洪明浩坐右副承旨金魯永坐同副承旨曺允大坐直注書金孝建病一員未差假注書一員未差李德鉉仕直事變假注書李顯秀仕
정조 11년
藥房提調徐有隣右承旨徐鼎修啓曰親臨墓廟連行奠酌伏惟聖懷撫時冞切移次經宿侵早回鑾伏未審夜間聖體若何勞動之餘不瑕有損節今日臣等率諸御醫趁早入診詳聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 11년
曺允大以內醫院言啓曰副提調蔡弘履今日問安不爲進參卽爲牌招何如傳曰允
정조 11년
傳于洪明浩曰侍衛軍兵毛具
정조 11년
同成均大司成前望單子入之同成均金履素大司成李時秀落點
정조 11년
承旨前望單子入之洪明浩申耆落點
정조 11년
兵曹參知前望單子入之朴天衡落點
정조 11년
承旨前望單子入之曺允大落點
정조 11년
以京畿監司啓本充軍罪人金道興南陽府到配事傳于金魯永曰纔過霈澤拿致營門決杖五十度仍爲放送事回諭
정조 11년
金魯永以兵曹言啓曰今正月十一日武臣賓廳武經講書日次而殿座相値不得爲之之意敢啓傳曰知道
정조 11년
金魯永以兵曹言啓曰景福衛將權昌質韓聖源身病猝重勢難供職俱爲呈狀乞遞實病旣如是則輪番之任不可久曠竝改差何如傳曰允
정조 11년
金魯永以兵曹言啓曰新差下小吉號里權管李宗蕃身病猝重時月之內勢難登途赴任之望呈狀乞遞實病旣如此則不可强令赴任依例罷黜何如傳曰允
정조 11년
徐鼎修以訓鍊都監言啓曰今正月十一日明政門親臨春到記儒生製述時依兵曹節目金虎門軍三十名弘化門軍九十名待標信除出把摠李殷昌哨官金宗澤金吉行率領明政門外左右邊環衛雜人一切嚴禁事畢後還入直所之意敢啓傳曰知道
정조 11년
執義李師濂掌令崔景岳持平任希遠校理李羽晉副校理宋民載正言金載翼正言柳畊副修撰嚴思憲啓曰請黜置罪人鄭致達妻亟令王府快正典刑以洩神人之憤請故物罪人德相亟施孥籍之典請逆賊尙喆依律處斷一行刀割答三司曰不允六字刀割
정조 11년
執義李師濂掌令崔景岳持平任希遠正言金載翼柳畊啓曰請還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟寢煥億島配之命仍令王府加刑得情夬施王章請正刑罪人福榮亟令王府夬施孥戮之典請亟令王府夏賊之支屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情快正典刑請故物罪人國榮亟施孥籍之典請梟示罪人明謙亟施孥戮之典請逆復庶子好石不待年滿亟施處絞之律措辭見上噫嘻今番賊復之凶謀逆節是天地間何等大變耶射天之陰圖醞釀已久暗地之禍機排布極密以渠之結案觀之外而閫帥爲其部曲內而營校成其羽翼惟其鋤治之道宜先黨與而曾未一問往先伏法凶徒究覈之路只在於所搜文書而遽付回錄憑覈無階噫是何事也呑舟之魚旣多漏網伏莽之戎將復伺釁方來之憂容有其極噫彼善德以賊復之庶弟平日陰謀無不綢繆凶醜逆黨萬無不知之理則到今窮覈惟在善德之設鞫嚴問而今乃有移付捕廳之命王法捕廳輕重自別盤詰究問緊歇有殊其不可以蟣蝨賤類或忽訊覈之方請捕廳罪人具善德亟令王府嚴加鞫問期於得情噫嘻痛矣從古亂逆何限而豈有如宇鎭者哉渠以凶喆之子藉其氣勢罔念呴濡之恩益肆跳踉擬帥市恩之謀極其陰秘荷杖偸鈴之態不忍正視其所負犯不一而足而乃於不敢言之地敢懷不敢萠之心潛搆啓草欲售欺天之計此已萬萬凶悖而於渠猶屬薄物細故潛藉逆復之姻婭一行刀割甚至於干涉善復自知當死之供吐實於平問之下其陰慘情節更無可言有賊如此不施邦刑則天網絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉今此酌處之命已是萬萬乖當而不有臺啓遽下特敎半夜之間勒令押付禁堂承宣俱未與知自有鞫獄以來豈有如許非常之擧乎已輸款之凶逆決不可酌配未盡究之情節尤不容不覈請遲晩罪人宇鎭更令王府卽速拿來仍前設鞫期於得情夬正典刑噫嘻痛矣今日亂逆苟究其本則顧不在於五月之禍變乎二十字刀割是以壬寅之前則有榮德焉壬寅之後則有夏瑮焉畢竟則今年夏秋之喪變出矣噫嘻尙忍言哉擧國臣民之悲冤疑憤愈往愈劇而及承我慈聖諺敎始知兩次喪變果有所以矣慈敎若曰症勢凡百自初怪底此豈非喪禍之源委逆變之頭䐉乎在今日所當窮覈者惟在於此一款而若其窮覈之道則亦惟在於逆醫廷楫乳道不可斷而斷之熱劑不宜進而進之則其間情節已極疑怪而滿廷臣僚屢朔嚴討終不得請尙使戴頭於竄配之中此殆天意之有在也噫窮凶之謀至憯之計必有主張指揮於不覩不聞之中者則此豈一逆楫所可獨爲者哉然而端緖之鉤得情節之覈出不得不先自廷楫始請減死定配罪人廷楫亟令王府設鞫嚴問期於得情噫嘻痛矣以謙以逆復之子傳襲其父之凶圖七字刀割鉤覈之路惟在此賊之盤問而半夜特敎出付縣獄鞫體之壞損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而孥戮之律在所不已請正刑罪人以謙施以孥戮之典答曰不允臺啓體段依啓之後元無繼發之例況善德如渠蟣蝨何累王府鉤覈情節自捕廳擧行足矣待服毒一款査出卽當用法善德事斯速釐改持平任希遠啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請申愷設鞫嚴問期於得情措辭見上今番逆獄凶復逆喆爲之機括則到今鉤覈之道惟在於干連兩賊之類而惟彼寧鎭卽是尙喆之子善復之壻則情節之交通陰謀之綢繆不在別人皆出寧鎭之來往則捨此寧鎭更何究覈而移送捕廳之後未卽訊問旋爲酌處獄體疎忽已無可言刑政壞損莫此爲甚請罪人寧鎭亟令王府設鞫嚴問期於得情趙時偉本是陰譎之性濟以鄙悖之行妄自比擬於戚聯每欲兜攬其權勢爲世指目厥惟久矣年前邦慶八域含生莫不蹈舞而惟彼時偉抑獨何心敢懷他腹言辭之間顯示不悅情節叵測國言喧騰而特以威勢所壓人莫敢言及至宇鎭擬帥之謀出而眞贓綻露無餘矣渠旣內歷外敭無欲不遂而益懷無厭之心締結妖宇父子圖占戎權其心所在將欲何爲方當宇鎭聲討之日渠豈逭黨與之律乎請趙時偉爲先施以島配之典新除授掌令白仁煥時在平安道定州地持平柳甲基時在忠淸道公山地請竝斯速乘馹上來事下諭答曰不允趙時偉事院啓已依啓下諭事依啓正言金載翼啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟令王府設鞫得情夬正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情夬正王法請恒善支屬亟命散配時謙兄弟竝投絶島以嚴提防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請還發配所罪人宋迪中亟令王府拿來嚴鞫期於得情請申愷嚴鞫得情施以當律措辭見上今番逆變醞釀旣久排布甚密徒黨枝葉宜不止於在囚諸賊而只緣鞫事未了徑先撤罷當逮者不逮當問者不問疎虞之歎已無可言而至於寧鎭則卽是賊喆之賤産逆復之愛壻兩賊之糾結交通寧鎭爲之階梯昏夜去來屛人密語之狀旣出於囚供陰謀秘計無不參涉則凶徒之覈出隱情之鉤得專係於此賊之盤問而移送捕廳之後未卽訊覈旋爲酌處獄體之疎忽刑政之壞損更無餘地請罪人寧鎭亟令王府設鞫嚴問期於得情夬施王章趙時偉賦性陰鷙行己回譎護法翰賊全昧滅親之義指揮馨疏莫掩嘗試之計而此於渠猶屬餘事向在邦慶敢懷他腸言辭之間顯肆不悅之意章奏之上力遏慶忭等語甚至於五月喪變之後暗囑其兄沮戱葬地人言藉藉情節難掩爲世憤痛厥惟久矣而威勢所壓人莫敢言及夫宇鎭擬帥之謀出而眞贓尤益綻露矣渠旣內擅銓柄外據藩臬盤結顓弄無欲不遂而所未足者戎權則乃與宇鎭父子暗地締結昏夜綢繆隱然自比於戚聯之人至欲擬擧於將兵之任手勢到此將欲何爲卽此一款爲渠斷案方當宇賊逆節彰著之後渠豈逭黨與先治之律乎請趙時偉爲先施以島配之典新除授司諫朴聖泰時在平安道咸從府任所請乘馹上來事下諭答曰不允趙時偉事以擬帥二字聲罪則發啓亦云晩矣然護法翰賊昨秋脫空指揮馨疏太沒模捉其下一段語人臣負此罪名何以自立此何等于犯而豈可以疑似之風傳如是爲言乎不待時偉之自明揆以常理常情人孰取信大抵渠之取此莫非自取宇鎭之致此亦渠所使以渠處地早絶宇鎭眞有若浼之心不售陽護之計則以風牛不及之際寧有名登於誅討宇鎭之疏啓乎卽此罪累一番有大懲創之擧然後諸凡出入近密厚蒙恩造者皆知如彼爲死不如彼爲生之義下無訕上人得全軀此不但生道殺人亦出爲渠家之意所可嗟惜者渠未蒙宥之前使無累之其兄不得從宦而與持難曷若究竟所請律名依啓使世之欺蔽君父賣弄朝廷者知有所畏憚心也下諭事依啓
정조 11년
左議政李福源疏曰伏以慈綸下布天討竝行聖孝上格縟儀誕擧春元回泰宗社增鞏慶祝之忱率普惟均日昨墓廟臨幸回鑾萬安適忝陪扈愴忭交切仍伏念臣於日前賓筵猥陳乞身之懇嚴畏囁嚅未敢畢辭今則蹈舞誠伸奔走事暇區區言私庶可得間臣請不避僭瀆之誅歷陳恩遇終始進退本末以冀聖明之垂察焉昔在己卯臣以講書僚屬周旋冊禮之際出入講筵之末得以密邇淸光頻承玉音此卽臣遭逢受知之初也後十七年臣以賓客入對天語溫諄記有疇昔諭及中間之阻闊仍論問學之次第此又臣不世異數藏在肺肝者也及我聖上正位九五化理維新臣方衰倦冗散與世相忘而淸銜要地多蒙特簡至於台司之命尤出聲望之外而前後筵敎疏批輒提講院時事德意鄭重逈越尋常蓋日月之明偶有遺照不知臣空疏無用之實誤賜記識偏加寵眷竊自念如臣固陋疎賤世所棄擲不數而乃蒙君父之知顧愈久愈勤小人之性慕榮懷恩感激竦聳不知死所此臣所以不敢不進而初未嘗量才量分妄意當世也臣之冒膺匪據六年于玆乍解旋叨至再至三而曾不能獻一言做一事所竊者榮祿而已所積者罪戾而已上孤隆知下負夙心中夜思惟惶汗遍體且臣天廢之疾不齒恒人只合跧伏蓬蓽初豈擬議仕宦而怵迫一出仍成盤礡扶曳䠥艱窘百端又自昨春以後屢經添劇昔之酸澁者今或痛楚昔之矇矓者今益昏暗中書文簿只憑郞吏之誦傳殿閣出入倍費階級之模索至於晨夜之際炬燭之下迷亂顚錯咫尺莫辨此實聖鑑所悉通朝所知以此貌樣當此職任一日二日抵死不捨則臣身狼狽雖不足道四方之譏笑輿臺之唾罵不亦辱名器而羞朝廷乎況臣本以寒素之門粗守謹畏之規半生漫散灰心進取而年來蒙被太溢涯分兄弟子姪竝列崇顯器盈則覆福過則災夙宵憂懼如臨淵谷臣之去留在國事少無損益在私門大有得失此臣所以不得不退而非出於內懷占便之計外求知止之名也臣之賤齒今爲六十有九去禮經致仕之年纔欠一籌耳犬馬戀係之忱豈不欲遲徊黽俛耐度此歲而病隨日添勢同弩末一歲光陰如爭十年職務瘝曠已矣無論筋力之禮亦難自效撫躬悼歎生不如死伏惟聖上於臣親自簡拔特加視遇不惟寵之以爵祿固嘗優之以恩禮隨事而敎導之有罪而庇覆之委曲生成皆歸造化今臣切至之懇鳴號之聲出自肝膈毫無假飾豈不有以憫憐而體諒之俾遂匹夫之顧以卒天地之施也噫夏秋以來宗國孤危倫彝斁晦賊魁雖殲而四字刀割鞫事徑撤而究覈太疎憂虞之端疑憤之情大小同聲汔未準請以至世道朝綱國計民命種種爻象無一可恃若涉大川茫無津涯上貽至尊之憂屢發中朝之歎此豈臣求去之時而公然一瞽尸居伴食堂堂政府爲臣養病之坊慙赧怵惕寢食靡寧與其一向蹲留病公妨私毋寧自乞於君父復還其本分尙或有補於淸朝四維之治也齋沐治疏亦旣有日而徊徨前却今始仰徹欲望聖慈俯賜矜察先遞臣議政之銜仍許臣休致之請使臣身有據於進退聖恩無替於終始則臣當瞻依城闕時奉朝請優游暮景歌詠昌辰華封之祝聖人釋氏之報塵刹乃臣之餘生究竟法也近聞臺章儒疏日積公車輒以討逆之不誠按獄之不嚴譏斥大臣其言儘是而臣將退矣目下處義有不暇煩惟有竦息竢勘而已答曰省疏具悉卿懇休退之請實是意外多少在別諭卿須安心勿辭卽起視事仍四字刀割傳曰此批答及別諭遣史官傳諭于左議政
정조 11년
工曹判書金鍾秀疏曰伏以駕臨墓廟經宿廻鑾玉候康寧下情歡忭臣以舊時賓僚情迫歸護迹阻陪扈撫念悲觖但有涕淚仍伏念臣於日昨賀班忽伏奉加資之命臣驚惶之極有汗沾背以臣之懵識短文猥膺玉冊製述之任曾不能揄揚慈聖殿下盛德偉功之萬一以少效犬馬之誠且慙且悚若無所容升秩峻賞之遽降於近例之外是豈臣夢想所敢到也哉身在禁中雖不敢不祗肅而濫賞旣係王政之失冥升又非私分所安義在必辭不容但已至於文衡之任雖緣事會迫急冒當代撰之役而縟禮已過之後則決不當一日仍冒冬官之長亦非草莽賤臣所敢遙帶者噫臣之猥上歸養之請今已八年續上乞骸之請亦已六年于玆矣雖因禁令至嚴不敢更煩陳請有若置之相忘而若臣之中心顒祝覬幸天地父母之終垂曲憐特丐臣三字之銜於未死之前者則寤寐耿結六年如一日嗚呼臣身已退矣臣情又急矣蹤跡滓穢不可復廁朝端方寸煎沸無以暫曠母側泝考八年之間未嘗敢爲一日供職計則六卿之任三館之長是豈可擬議於臣身者哉臣母今年九十有一矣仰惟聖人在上以孝爲治假令臣無故在朝其不可復責以職事天日之明豈或遺燭而到今洊辱誤恩久縻虛銜適足爲兩妨公私之歸況今輪製有命慶科迫頭此時主文之任尤不可不及早變通玆敢披瀝肝血從縣道上聞伏乞聖明亟命收還臣新授資級鐫遞臣本兼職名千萬之祝答曰省疏具悉晉秩寔循常典試役當費半日往來卿其勿辭趁期上來
정조 11년
丁未正月十一日辰時上御熙政堂春到記分製講入侍時行都承旨蔡弘履左承旨李在學右承旨徐鼎修左副承旨金魯永右副承旨朴天衡同副承旨申耆假注書張錫胤李德鉉記事官李相璜金祖淳製述試官行司直鄭昌順前參議李時秀前承旨曺允大前校理沈樂洙司僕正成種仁殿講試官行司直洪明浩李謙彬前校理洪聖淵以次進伏訖上命書傳敎曰製述命官李命植代以殿講考官李在協爲之殿講考官左相代以判敦寧金鍾正爲之殿講考官尹蓍東代右參贊徐有隣爲之命書榻敎曰參考官有頉代直閣鄭大容檢校待敎李崑秀爲之行司直洪良浩讀券官加差又命書榻敎曰當該注書事過後汰去命書傳敎曰咫尺前席不伏而跪頻頻仰首擧措駭悖同副承旨申耆爲先罷職命書榻敎曰承旨前望單子入之待下批牌招察任上曰洪明浩方在試所承旨牌勿爲頒布出榻敎命書榻敎曰未肅拜判尹許遞命書傳敎曰大司成聞有親病與未肅拜同成均許遞前望單子入之待下批先入參後謝恩命書榻敎曰兵曹參知前望單子入之命書傳敎曰日前賓筵已有敷諭于卿今者巽章奚爲而至也前後眷遇之事卿旣歷敍之矣協贊予一人毋替終始豈非所以報答眷遇耶愼節非不悶念而相職非奔走之地公私自有輕重則今日豈引退之時至若休致之請尤是意外雖於年至之後猶不當丐身長往況年未至而體尙康則卿之言不其近於無所據乎艱虞溢目國事罔涯予之所倚毗唯卿等在耳卿須體予至意勿復控辭又命書傳敎曰春到記殿講純通比較純通幼學崔致祜製述三下一生員李安默竝直赴殿試講之次幼學金國麟金命顯李基承劉錫龍製述之次生員金和鍾竝直赴會試講純通比較不通幼學朴師善權倖等及齋任幼學韓耆裕製述之次進士姜彙明各給一分講略幼學金永弼等及粗幼學金宗爀製述之次進士閔致孝各紙二卷筆三枝墨二笏賜給命書榻敎曰柑製及到記入格人明日竝來待仍命退諸臣以次退出
정조 11년
行都承旨蔡弘履坐直行左承旨李在學坐右承旨徐鼎修坐左副承旨洪明浩坐直右副承旨金魯永坐同副承旨曺允大坐注書金孝建病一員未差假注書李德鉉仕尹光顔仕直事變假注書李顯秀仕
정조 11년
曺允大啓曰禁衛營御營廳將官來言今日本營軍兵日次私習云矣敢啓傳曰知道
정조 11년
以副校理沈煥之修撰李書九李顯靖副修撰李庚運牌不進罷職傳旨傳于洪明浩曰只推更爲牌招
정조 11년
傳于李在學曰日前因海伯辭朝時歷省事府院君墓澆奠床備給有下敎而洪奉朝賀墓亦令地方官備給澆奠床令淳昌郡守洪守榮祗受行祭後發行事分付主家仍又下諭于本道監司
정조 11년
以備忘記傳于李在學曰京外老人歲饌中年過百歲人加給米斗以示朝家尊高年之意事分付戶堂仍卽下諭諸道
정조 11년
以兵曹宣薦內禁衛試射時優等別單傳于曺允大曰優等三人當分等論賞而今番則三人皆同矢數劃數難以區別今日風勢如此明日兵判進詣本營小布一巡比較別單書入居首人加資之次人筒箇一部又之次人弓矢一部依前例今政院捧傳旨
정조 11년
以兵曹宣薦內禁衛試射時騎蒭別單傳于曺允大曰與昨年之片箭二中施賞無異而比片宜有區別閑良則直赴會試出身則相當職待窠次次調用以此捧傳旨
정조 11년
以京畿監司狀啓內官濫騎驛馬之罪令攸司問名勘處事傳于金魯永曰前後飭敎何如渠輩乃敢無難冒犯所爲萬萬痛駭該中官卽自中卑微者令該曹星火捉來捧招以聞待判下以濫騎律照勘良才驛如此則他驛可知而無一言報來萬萬駭然其外沿路各驛濫騎處令兵曹嚴關各該道臣處使之査實報來後稟處各該察訪各別重勘以懲日後中官如此外朝可知亦令兵曹嚴飭該道監司使各另加察飭
정조 11년
以全羅監司狀啓遺棄兒搜訪嚴飭事傳于洪明浩曰當此歉歲遺棄與行乞之類以五十州幅圓之廣闊其數豈如是零星此蓋飭令稍久擧行怠忽之致姑觀前頭欲示警飭先以此意令賑廳措辭行會諸道一體嚴飭而諸道中最無形處一二道有之另加措辭嚴飭一自典則印頒之後至于今每月以諸道所登聞數爻續續載錄於冊子此京廳之所知而外邑必不聞似此委折認以爲不爲亦不妨故耳竝以此意一體嚴飭京廳亦須留意採察事該廳郞廳自政院發牌申飭
정조 11년
以備忘記傳于曺允大曰黃海水使權䎐平安虞候權伋順天營將郭禎垕忠州營將朴光翰淸州營將申大順永宗僉使姜柱河淸城僉使金慶厚廣梁僉使異景基魚游澗僉使金聲大楸坡萬戶洪採疇伐登萬戶金宅和梨洞萬戶李重植造山萬戶李茂春撫夷萬戶金斗聲下直長弓一張長箭一部片箭一部筒兒一箇賜給
정조 11년
徐鼎修以禮曹言啓曰取考喪禮補編服制受敎條則大小科唱榜時皆從其時進見服色若辛巳戊申則君臣服盡之前當烏帽淺淡服而新恩服色勿論淺淡布袍唱榜時一從其服而去華蓋賜酒事載錄矣今番文武科放榜時依此例新恩服色鳥帽白布團領黑角帶擧行而賜花賜蓋賜酒之節勿爲磨鍊何如傳曰允
정조 11년
徐鼎修以禮曹言啓曰今此合慶庭試節目今方磨鍊而取考謄錄則凡慶科除初試庭試取人後放榜則有擇日擧行之例亦或有卽日放榜之例今番則何以爲之乎敢稟傳曰庭試旣除初試放榜以卽日磨鍊
정조 11년
洪明浩以禮曹言啓曰今此合慶庭試放榜卽日擧行事命下矣處所以何處磨鍊乎敢稟傳曰春塘臺爲之
정조 11년
洪明浩以弘文館言啓曰修撰李書九旣有只推之命李顯靖自鄕上來云與新除授副校理沈煥之副修撰李庚運竝卽牌招察任何如傳曰允
정조 11년
洪明浩以訓鍊都監言啓曰本局攔後別哨官朴昌源身病甚重勢難察任改差何如傳曰允
정조 11년
洪明浩以義禁府言啓曰趙時偉施以島配之典事承傳啓下矣趙時偉全羅道羅州牧黑山島島配而以承傳內辭意具罪目依例發遣府書吏押送配所何如傳曰豈可與寧鎭同配他島亦然以北道遠地更定配所可也
정조 11년
洪明浩以義禁府言啓曰趙時偉以北道遠地更定配所事命下矣趙時偉咸鏡道慶源府遠地定配而以承傳內辭意具罪目依例發遣府書吏押送配所何如傳曰允
정조 11년
執義李師濂掌令崔景岳持平任希遠校理李羽晉副校理宋民載正言柳畊金載翼副修撰嚴思憲啓曰請黜置罪人鄭致達妻亟令王府快正典刑以洩神人之憤請物故罪人德相亟施孥籍之典請逆賊尙喆依律處斷一行刀割答曰不允
정조 11년
執義李師濂掌令崔景岳持平任希遠正言柳畊金載翼啓曰請養遂獻遂竝令王府設鞫嚴問還寢會遂絶島定配之命仍今王府設鞫得情請還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟寢煥億島配之命仍令王府加刑得情夬施王章請正刑罪人福榮亟令王府快施孥戮之典請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情快正典刑請梟示罪人明謙亟施孥戮之典請逆復庶子好石重石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情請正刑罪人以謙施以孥戮之典措辭見上答曰不允
정조 11년
掌令崔景岳啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請申愷設鞫嚴問期於得情請罪人寧鎭亟令王府設鞫嚴問期於得情請島配罪人趙時偉亟令王府拿鞫嚴問期於得情措辭見上答曰不允末端事院批悉諭矣
정조 11년
正言柳畊啓曰請大靜縣爲奴罪人金壽賢更令王府設鞫嚴問依律處斷請興陽縣爲奴罪人河翼龍亟令王府設鞫得情快正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請還發配所罪人宋迪中亟令王府拿來嚴鞫期於得情請申愷嚴鞫得情施以當律請罪人寧鎭亟令王府設鞫嚴問期於得情快施王章請島配罪人趙時偉亟令王府拿鞫嚴問期於得情措辭見上答曰不允末端事章疏俾勿用此二字云云爾旣指的說去則何不斥言其向何人道此事乎朝家問之猶且然疑渠雖對吏亦當自明如是之際群疑之滋惑反貽世道之害發緘雖不可爲問啓自是常例爾等聞見之眞的與否令政院問于爾等以啓原啓姑不允
정조 11년
持平任希遠正言金載翼啓曰臣等俱以無似猥忝言地公憤所激以趙時偉事有所論列矣及承聖批雖蒙允兪而繼伏見傳敎下者誨責備至辭旨截嚴至有重推之命臣等滿心惶悸無地自容噫彼時偉自來情迹之凶譎從前負犯之叵測千罪萬慝有難毛擧而最是邦慶後國言之所沸騰者爲渠斷案合置王法噫嘻宗社臣民之慶孰大於壬寅九月上而殿宮歡悅下而朝野蹈舞苟有秉彝之衷向國之心者自不覺喜形于色情溢于辭而彼時偉者抑獨何心一切背馳其時一重臣疏中有慶忭之語時偉乃於喉院稠坐之中大肆咆喝或謂之妄發或謂之此等句語不可用於今日及夫定號之日憤懣大言曰今此定號何如是太早指意絶悖腸肚畢露有耳皆聞有口皆傳鑿鑿有據節節皆實焉敢誣也噫嘻慶忭之語不可用於今日云者此豈非力遏之言乎定號之擧何如是太早云者又豈非顯示不悅之意乎此皆群情之所痛骨腐心必欲沬血而寢皮者也有非風傳之出於疑似䵝昧之比也臣等之日前一啓語甚草草旣不能歷擧眞贓明言痛陳又未免擬律太輕懲討不嚴此固臣等之罪也臣等雖甚無狀其職則臺官其言則公議也豈可抑勒爲說聲討其罪乎此莫非臣等人微言輕不能見孚於君父之致以此顔面其何可一刻晏然於臺次乎昨緣日暮今始來避所失尤大請命遞斥臣等之職答曰渠亦人耳人必有常性而以爾等之避辭觀之謂之分明有是事可也然則決非常性人所爲一番置對另欲卞覈有何持難之端而淆俗傳訛成習且其關係何等至重親聽之誰某參證之誰某爾等旣不明言則如許至重之事豈可容易盤覈後日大臣登筵亦欲詢問此啓勢難立落爾等勿辭退待物論
정조 11년
吏曹判書尹蓍東疏曰伏以三陽泰來百祿鼎臻聖孝孚格慈聽感回吉日載涓縟禮斯擧旣昭不自滿之聖德又彰無能名之丕烈可使凶孼少戢亂萌式遏實關宗社之稀慶大聳朝野之群情仍伏念冢宰之職居六官之右責任至重位望最隆人之當之者莫有曰我可以膺此任則不稱爲辭便同例讓而若臣者眞是悾悾一庸夫耳鑑識至闇聞見至狹無踐歷之實蔑功能之著而濫彼隆造荐叨誤恩突然兜攬於人望之外卽無論官方之大壞物情之未愜其累治敎而駭聽聞臣實自知其萬萬不似連章力辭亶出衷曲誠未格天終靳斥免臣內無特操外迫嚴命遂不免於黽勉承膺者不過爲挨過大政旋卽自處而竊庶冀必從之天終亦垂曲保之仁京察纔行注措失當釁尤百出譏誚四集大僚請推事件甚多已不勝其悚蹙難安而海邑差除又屬就木之人人皆傳笑目爲鬼簿至於臺望中朴柱遇則自是聞人前已屢枳槪其世襲醜正之論俱有難掩之跡其父釋褐坐此見棄分隷國子未經郞署而臣矇然不察遽擬淸選公議譁然久益沸騰薦紳章甫同聲咎責臣實自訟之不暇其何辭以自解乎一事二事臣之不堪於此任決矣自古及今顧安有如許奇怪之銓官乎乃者恩由再加牌召三降分義所在顚倒趨詣鎭日行政亦至七八心計謬戾蹤跡狼狽惶愧踧踖若無所容臣受恩如天隕結爲期隨力報效捨銓任亦不患其無地頂踵之磨湯火之蹈固所甘心而不辭若於燥濕夷險之際卽有依違前却之意出於愛身避事者則神明必殛之臣豈敢爲此哉且臣老母宿病長在床褥痰滯冷泄交節倍劇近因同氣之慼不任衰懷之疚奄奄落下實有難支之憂臣虛縻必辭之職重有至切之懇卽此情私斷無陳力之望而連値有事一向盤礡外怵內熏方寸之亂久矣玆敢略控請急之章兼附自劾之義伏乞聖慈俯賜諒察亟命鐫削臣職名仍治臣當事顚錯之罪以肅綱紀以便救護公私不勝大幸臣無任云云答曰省疏具悉重任決無輕遞之理卿其勿辭竢間行公
정조 11년
分都摠管李溎疏曰伏以上號東朝聖考冞光展禮廟宮玉體萬康臣民慶忭曷有其極因伏惟念我慈宮五字刀削誕發辭敎者自合於敍秩命討我聖上克擧縟儀揄揚聖烈者克盡乎天理人情慈聖扶社之功聖上顯親之孝可以永有辭於天下後世矣然而臣竊以謂二字加上未足爲萬一之揄揚必使慈宮諄複之敎無一字無下落盡發其微意六字刀削然後方可以闡義理之正盡揄揚之實而臣伏覩我殿下或過於成湯之泣辜猶歉於文王之爀怒如宇鎭之爲逆復之嗃失而承款之賊終逭當律廷楫之爲邦人之共讎而窮凶之跡尙不訊覈鬼蜮之端緖旣露而五字刀削未破一向持循草率了勘臣恐我慈聖隱憂深慮將無異於諺敎未下之前而揄揚慈聖之功烈者恐不在於誅一逆復而止耳伏願殿下穆然三思特下明旨夬正群凶之罪亟行肆市之典上以解東朝之餘憂下以伸群情之泄鬱焉嗚呼臣之罪可勝誅哉當聖上御極之初舜日重華百度惟新凡在簪紳之列者莫不糾擻振動思效一能而臣獨自陷大戾人鬼莫分閱實其罪萬戮猶輕此殆臣死期將迫咋舌靡及書所謂天作孼猶可違自作孼不可逭者正臣之謂也我殿下天地於臣父母於臣知臣罪臣惟有天地父母臣何敢仰首哀鳴而至若中間之所遭人言卽急書也醜辱也惟殿下全之於毒鋒之下援之於汚坎之中薄罰不加班秩自如田里偃息飮啄隨便臣嘗含恩泣愆惟期他生之結草乃於千萬不意簪履復記寵命儼臨如重泉朽骨忽附肌肉陰崖枯木更着春華不獨臣闔門親屬聚首感泣抑亦臣鄕隣左右動色驚疑顧此死罪屛棄之臣護此恩榮於一縷未泯之前實非臣夢寐之所曾到而人亦不以是而期於臣者古所謂聖世之無棄物者卽指其可棄不可棄之間而言者也若其罪戾如臣滓累如臣而蒙此收錄之恩豈有如臣者乎臣於是駭惶感激他不暇顧顚倒入城章皇拜命乃以十一年逖違之蹤重叨豹直於歲正元宵春明物色宛隔前生長樂晨鍾怳惚如夢只自中夜九頓淸淚沾衾而已念臣以至愚極陋重以孤寒伶俜偏荷兩朝洪造冥升不止驟躋八座竊自謂所欲忠者國與主耳所可辨者忠與逆耳至於世路標榜避之如仇孤立無援信心直行群忌衆怒亦且屢犯則一番顚躓固所自知而亦不料危捏之言至此之極也蓋自十數年來世道屢變嚮背隨改爭欲效功於擠井而臣又獲戾明時求死不得則軟地之木空穴之風臣安得免乎此莫非臣之一着大謬僇辱隨至中夜靜思撫躬慙痛誠不欲以街巷反爾之言騰諸筆舌以傷聖朝忠厚之風只宜歛身退避還其本分息黥補劓以全餘生塵刹之之報惟此一事今若因再造之恩寵爲因仍媒進之計則實非臣本情天日在上臣何敢誣也若臣之年衰病痼旅泊瀕死之狀猶屬猥屑不敢煩陳伏乞聖慈天地父母察臣哀苦之情特許罷歸田里以保殘喘以全危踪千萬至願云云答曰省疏具悉上款事前後筵席已詳諭豈或當問不問卿其勿辭行公
정조 11년
禮曹參議洪檍疏曰伏以惟天惟祖宗默佑我東方慈敎誕降亂逆就戮東朝之顯號加隆大庭之賀儀載擧禍本雖未夬除宗社寔賴奠安臣民慶忭曷有其極仍伏念臣之得有今日是誰之賜也以跡則至危而莫保以情則至窮而無告爾來十數年之間莫非臣泣血追愆之日而聖恩如天終始曲庇人方擬以殲粉而唯聖上覆之以幈幪身旣墜於坎穽而唯聖上置之於袵席凡所以委曲周全俾延危喘者不翅如慈父之於赤子從古人臣之遭罹如臣而受恩如臣者果幾人也高山深海未足以諭其德而生死肉骨未足以諭其恩也臣性本愚拙跡又孤畸涉世昧方多仇少與前後所遭罔非危稟其所爲說專事架鑿至今追思心骨猶寒伏惟大明中天微隱畢燭臣何敢費辭提辯於歲月旣久之後哉中間兩邑分憂之恩實出我聖上湔拂甄敍之異渥而群咻迭攻如影隨形每蒙一番記銀輒致一番顚沛名姓積困於把持魂夢屢驚於推蕩倘非天地之德父母之恩哀憐而力加庇覆則臣安得保有今日乎向來分司除命是夢寐之所不到恩敎鄭重逈出常格臣微分雖卽日滅死更無餘恨繼以有銀臺寵旨遂使滓穢之蹤獲廁近密之班此尤出於尋常萬萬而迺者春曹佐貳之命又及於載罪含恩之日數月之間華誥聯翩闔門感泣觀瞻咸聳未知聖明奚取於負累之賤臣而恩造荐疊若是其愈往愈摯也半夜窮巷召牌儼臨瞻天攅手有淚無從前後恩除之下莫不竭蹶趨承此雖出於感激洪私急於叩謝而自來危臲之蹤顧何敢憑恃寵靈淟涊冒居自同無故以益其無忌憚之誅哉玆敢披瀝肝血仰干崇嚴之聽伏乞聖明特垂諒察亟遞臣職名以安賤分千萬幸甚云云答曰省疏具悉爾其勿辭察職
정조 11년
兵曹口傳政事部將李商采宣傳官吳文常相換
정조 11년
丁未正月十二日辰時上御映花堂內試射入侍時行左承旨李在學右承旨趙衍德右副承旨金魯永假注書李德鉉記事官李相璜金祖淳以次進伏訖在學曰京畿監司狀啓中不塡日子事甚未安當該監司推考警責原狀啓還下送使之釐正上送何如上曰依爲之出擧條命在學書臺啓批答訖命書傳敎曰臺啓中趙時偉事一段句語關係何如而曰力遏云云似有指的何不明言曰顯示云云不過疑似豈或勒說如許罪名如是味聽聞之駭惑姑舍之大有關於後弊臺啓體重雖不緘問決不可仍以置之當該臺臣竝爲先從重推考命退承史以次退出
정조 11년
丁未正月十二日午時上御重熙堂禮房承旨入侍時右承旨徐鼎修假注書尹光顔記事官李相璜金祖淳以次進伏訖上曰提調持湯劑入侍賤臣承命出與內局提調徐有隣偕入進伏上曰昨日臺啓批答竝入之賤臣承命持入上命書傳敎曰日前罷削卿宰敍用時前判書趙時俊以蕩滌敍用別爲措辭下敎而今始聞之朝紙則只以給牒書出云其時該房承旨遞差朝紙使之改書出上曰臺啓批答府院兩批互換書頒者何也出而問于承旨可也賤臣承命出仍命退承史以次退出
정조 11년
行都承旨蔡弘履坐直左承旨李亨元坐右承旨趙衍德坐左副承旨洪文泳未肅拜右副承旨洪明浩坐同副承旨曺允大坐直注書金孝建病一員未差假注書李德鉉仕尹光顔仕直事變假注書李顯秀仕
정조 11년
曺允大以都摠府言啓曰今日入直內三廳武兼禁軍及軍兵等中日習射請出標信傳曰知道
정조 11년
曺允大啓曰來十八日專經武臣殿講取稟傳曰待下敎爲之
정조 11년
以左議政李福源初度呈辭傳于曺允大曰不允批答
정조 11년
傳于蔡弘履曰分兵曹番次苟艱參議前望單子入之待下批牌招入直
정조 11년
分兵曹參議前望單子入之金魯永落點
정조 11년
傳于察弘履曰承旨前望單子入之
정조 11년
承旨前望單子入之兪彦脩落點
정조 11년
蔡弘履啓曰新除授同副承旨兪彦脩卽爲牌招察任何如傳曰允
정조 11년
蔡弘履以吏曹言啓曰今此文禧廟望祭初獻官前判尹宋載經塡差而時無職名令該曹口傳付軍職何如傳曰允
정조 11년
蔡弘履以吏曹言啓曰今此宗廟望祭獻官完城君李義行文禧廟望祭終獻官行副司直洪秉纘塡差啓下矣李義行以前任大司諫陳疏未及承批故不得淸齋洪秉纘已爲下鄕云不得已以預差兵曹參判申益彬行副司直具㢞改付標以入之意敢啓傳曰知道
정조 11년
蔡弘履以禮曹言啓曰皇壇壇上祭器等每年孟春戶禮曹堂上奉審事定式矣今正月十九日臣與戶曹堂上奉審後稟處何如傳曰允
정조 11년
蔡弘履以宗簿寺言啓曰璿源譜略修整時書寫官及校正官例以宗臣中差出而書寫官則因特敎以知敦寧府事李澧已爲啓下矣校正官今當差出而昨年譜略修整時書寫官校正官有兼行之例今番則何以爲之乎敢啓傳曰兼行
정조 11년
曺允大以兵曹言啓曰依傳敎宣薦內禁衛今春等試射時優等三人以小布比較試取後得中矢數別單書入之意敢啓傳曰知道
정조 11년
曺允大以兵曹言啓曰去冬等能麽兒考講時都摠府都事李國培訓鍊院主簿李㙉部將崔慶臣南愼五趙𣊟守門將李邦幹金命嶷通禮院引儀安秀民等一次不通部將金益喆洪道俊李東鉉李顯邦朴秀儉守門將金光屹吳文常等二次不通依定式竝從重推考何如傳曰允
정조 11년
曺允大以成均館言啓曰今日春到記製述時白文呈券進士朴宗維朴尙榮李羲淳沈濟賢等竝依聖敎停擧之意敢啓傳曰知道
정조 11년
傳于蔡弘履曰左承旨右承旨聞有實𧏮許遞前望單子入之待下批牌招察任
정조 11년
以右承旨洪義榮牌不進罷職傳旨傳于蔡弘履曰許遞同副亦爲許遞前望單子入之待下批牌招察任
정조 11년
承旨前望單子入之李亨元洪文泳落點
정조 11년
以承旨房望傳子蔡弘履曰仍
정조 11년
傳于李亨元曰左承旨右副承旨入侍
정조 11년
漢城判尹前望單子入之鄭昌順落點
정조 11년
兵曹口傳政事副司直宋載經金載瓚
정조 11년
曺允大以御營廳言啓曰因全羅監司狀本各道賑邑如有當次上番軍以之次番畢賑間換徵事分付禁御兩營事傳敎矣本聽來四月五月兩朔應立左部中司屬全羅左道五哨軍兵中居在賑邑長水鎭安南原雲峰等四邑者以之次番稍實之次邑南平三十二名綾州四十七名昌平三十三名潭陽九十四名光州九十二名和順二十二名合三百二十名換番作隊與賑邑外本番軍合成五哨之制姑待今正月二十五日啓下關趁限點上後狀聞之意該道監兵使處預先知委而二月三月兩朔應立左部左司屬慶尙右道尙州善山開寧咸昌聞慶等五邑五哨軍則皆非賑邑故仍前知委待點上來二月初一日爲始立番之意敢啓傳曰知道
정조 11년
曺允大以御營廳言啓曰本廳哨官禹孝鈺身病甚重勢難察任改差何如傳曰允
정조 11년
洪明浩以刑曹言啓曰因京畿監司徐有防以中官濫騎事狀啓該中官令該曹星火捉來捧招以聞事命下矣依傳敎卽發刑差使之捉來則當該中官黃道揆家人所告內道揆昨年十二月以其母病受由下去慶尙道蔚山地云發關該道罔夜捉來後擧行之意敢啓傳曰萬一遲滯不飭之沿路監司當處分以此嚴飭可也
정조 11년
曺允大以刑曹言啓曰東山直洪原地發配事命下矣依傳敎罪人孫龍得咸鏡道洪原縣定配所卽爲押送之意敢啓傳曰知道
정조 11년
記事官金珍恪書啓臣敬奉聖諭馳往傳諭于東部景慕宮坊契議政府左議政李福源所住處則以爲臣瀝血陳懇未蒙準許在臣分義有不敢一向煩瀆猥上辭單顒俟兪音千萬不自意批旨纔下史官踵臨十行辭敎開示慇懃積瘁之狀就閑之願曲賜照燭仍許面諭軫念之恩體諒之意丁寧諄複如父詔子雙擎九頓感涕交逬謹當待曉趨命冒登前席畢陳前疏餘懇以冀終始生成之德云矣敢啓傳曰知道
정조 11년
左議政李福源初度呈辭不允批答王若曰溫諭纔宣謂卿心之可挽辭牘繼至慨予誠之未孚方當倚重之時是豈引疾之日惟卿傳家詩禮華國文章先朝之眷遇偏隆夙膺文苑之執耳寡人之倚毗冞篤晩紆台扉之簡心風儀端凝允爲廊廟上表率操履淸簡蔚有搢紳間令譽當時憂溢目之秋旣非偶於重卜矧廷臣沬血之際尤有望於鎭安夫何托心之辰乃有丐身之請艱虞多未濟之歎予三字刀削仰成疾恙因旡妄之災卿豈遽於告退想同朝瞻爾之望宜思去就之不輕以平日體國之心豈忍班聯之便訣須回釋負之念益勉贊治之圖於戱君子有鞠躬之誠伊美疹自可勿藥大臣無潔身之義況今時豈容丐閑亟斷辭巽之章共濟艱屯之會所辭宜不允故玆敎示想宜知悉知製敎副修撰嚴思憲製進
정조 11년
大司成金載瓚疏曰伏以邦籙靈長國勢回安徽號載上於東朝賀儀誕受於月正慶溢率普歡均大小仍伏念臣卽聖朝洪造中一物也十載陶鎔之化若罏錘之盛物隨事顧復之恩兼父母之敎子出入邇列榮顯已極前後徧歷涯分太濫從古遭逢如臣者幾希矣臣雖至愚極陋迷無省覺而荷聖上莫報之德念古人若驚之訓志切結草戒存集木居恒兢惕若無所容迺者二品晉秩之命忽地有隕秋曹佐貳之除自天繼降臣於此五內失守如醉如癡實不知何以自措也噫鑾輅簉殿寶冊親上縟禮方擧百僚咸忭凡在近密之列者孰不奔走執事各盡其職而今此無名之賞忽及罔功之賤未知殿下以臣眞有所可紀之勞至有此格外之恩耶聖主礪世名器是惜君子立朝辭受必嚴而今以崇顯之命初無留難之意此所謂賞施無名爵受罔功鵜梁之不稱猶屬細故嚬笑之不愛實爲深憂是豈臣所仰望於聖明者也臣之從前所叨俱是舊貫宿趼而尙懼濫竽輒欲循墻則況玆新命卽是命德之班卿宰之銜也上豈可不量而輕授下豈敢苟然而冒承哉且念臣門闌單寒根植孤弱而一自近年以來恩造無漸榮寵太驟世所稱高官美職竝湊臣一家此豈臣身家之福而又使臣兜攬至此超遷至此滿極生災其理孔昭噫殿下慈覆於臣生成於臣寧不以天地曲保之恩有始而有終也哉至於國子新除尤有萬萬不敢當者太學章甫之所關絃誦之攸盧朝家之設置師儒之官者將以待有學識負士望者俾之矜式儒林敎迪胄子以裨菁莪之化也如臣殘劣何足議到於是任而聖簡之至及臣身者豈非玷名位駭物情之大者乎苟使臣視同儻來晏然自居則惟聖朝重爵賞之治其將始自臣壞了矣臣雖無恥寧或爲是哉在臣義分固當露章力辭而時値動駕跡忝陪班今始略入文字仰暴衷懇情實由中言匪飾外伏乞聖慈曲賜鑑諒亟收臣新受資秩仍遞臣見帶職任以重公器以全微分不勝至祝且臣父素患心腹澎滿之疾越添於日昨陪扈之餘目下症形十分危綴臣方左右扶將方寸焦煎以此情理實無以離側供仕臨門策士成命已下而亦不得躬率多士竭蹶奉職逋遨之誅尤無所逃卽治臣罪以肅朝綱是臣區區之望也云云答曰省疏具悉卿其勿辭救護父病
정조 11년
修撰李顯靖疏曰伏以三陽泰來百祿鼎臻王大妃殿寶冊重膺縟禮誕擧臣民慶忭之忱遐邇惟均仍伏念向來逆變振古所無八字刀割賊臣繁附麗之徒宗社之危稟如一髮而慈敎渙降天討亟行轂下之戎羌幸卽就戮目前憂虞雖若少紓乃其五字刀割則固自如矣蓋二十二字刀割若夫元戎叔姪之爪牙已成柄相父子之腸肚相連是豈常情之所測而人理之所容哉肆市之典不過復謙二賊而究覈未竟鞫事徑撤顧瞻之計出於宇鎭之自招而酌處遽下當律未施治逆之疎虞已無可言群情之危疑去而益甚未知殿下果以今番治逆爲已了之案而若是伈泄也耶三行五字刀割臣於是尤有所悲憤弸中沬血飮泣者諺敎中症情怪底形迹畢露數句語讀之未半不覺髮豎膽掉臣是雷肆舊僚自遭五月之變獨抱至慟如不欲生及奉此敎悲冤倍激庶幾罪人斯得復雪有階神人之憤可以少洩而奈之何一日二日拖至新歲尙未聞有嚴訊逆醫窮覈乳媼鉤得情節快伸王章之擧噫嘻痛哉此何事也殿下以無指的三字屢諭群下苟有指的則奚待究覈不加究覈則疑不可釋矣在今日復雪之圖惟在究覈一款今夫閭巷匹庶之冤凡有可疑之端莫不明覈而快雪之況以儲君之重宗社之托不思所以畢擧鉤覈之典使千古所無七字刀割天壤之間則其可曰有國而有臣乎哉賓僚諸臣或獨陳或聯籲而如臣無似跡滯遐陬未隨諸僚之後一效籲天之誠有臣如此寧欲無吪伏乞聖明俯垂採擇悉循府院之啓俾典刑亟正冤憤快雪焉臣年邁病痼跧伏田間晩始聞變誠切奔問而此際宗正之命玉署之除聯翩繼下感激恩造不計死生扶曳登程艱關入都而中路墜馬肢體闕用宿祟痰癖從而闖發隨站淹滯費了日子賀班已過未參呼嵩之儀墓所親臨獨阻陪祭之列惶隕懍蹙靡所容措臣於逖違天陛之餘豈不欲一謝恩命獲近耿光而重傷之後症情尙劇轉側須人蠢動無路不得不疾聲呼籲於天地父母之前伏望聖慈特垂鑑諒亟削臣所帶之職以肅朝綱以保殘喘不勝幸甚云云答曰省疏具悉已悉諭諸批爾其勿辭察職
정조 11년
檢閱尹行任疏曰伏以臣於昨日歸見臣母則素患襞積之症挾感猝劇食飮全却元氣漸敗方事刀圭扶將無人顧臣情埋有難暫離敢將至切之懇仰瀆崇嚴伏乞聖慈俯垂諒察亟遞臣職以便救護千萬幸甚云云答曰省疏具悉爾其勿辭救護母病
정조 11년
洪明浩以義禁府言啓曰趙時偉咸鏡道慶源府遠地定配事草記允下矣所當卽爲擧行而臺啓旣發拿鞫之請姑不得發配之意敢啓傳曰知道
정조 11년
丁未正月十三日申時上御重熙堂右副承旨入侍時右副承旨曺允大假注書李德鉉記事官李相璜金祖淳以次進伏訖上命書傳敎曰向因大臣筵奏發賣比年前減巡分給事已有許施分給雖在來月抄戶當自今爲之檢束之責專在長堂判尹有闕之代前望單子入之待下批牌招察任巡數旣減抄戶亦宜簡如是則存拔之際尤所致力此時部官亦不可不另擇待判尹出仕嚴飭部官躬審坊曲俾無一毫不均之弊怠慢官員隨卽論罪擧行勤慢不可無考察之道文備卽未差窠今日內另擇啓下事令廟堂知悉又命書傳敎曰日前別諭俄下批答略布予意卿必諒悉卿不聞領敦寧入侍說話乎休退二字義不當出口外卿若以多年中書積瘁受病欲求暫時就閑則尙或有一半分曲體之道而卿乃反是直云永辭仕籍退奉朝請先疏例單殆若不得請則不已者然卿之事誠亦慨咄卿須體予慇懃之諭亟撤辭單待明朝造朝聽予面諭事遣史官傳諭于左議政上曰惠慶宮進服加減歸脾湯十貼劑入出榻敎命退承史以次退出
정조 11년
行都承旨趙尙鎭牌不進左承旨李亨元坐右承旨洪仁浩坐左副承旨趙衍德坐直右副承旨洪文泳坐直同副承旨洪義榮牌不進注書金孝建病一員未差假注書李德鉉仕尹光顔仕直事變假注書李顯秀仕
정조 11년
傳于趙衍德曰右承旨馳詣宗廟景慕宮奉審摘奸以來
정조 11년
以專經文臣武臣殿講取稟傳于李亨元曰皆以十七日爲之
정조 11년
李亨元啓曰左議政李福源依下敎來待矣傳曰入侍
정조 11년
傳于李亨元曰右承旨與提調入侍
정조 11년
趙衍德啓曰明日次對兩司當爲進參除在外疏批未下問啓未下引避退待外未肅拜呈告人員竝待開門牌招何如
정조 11년
傳于李亨元曰同副承旨與判尹入侍
정조 11년
傳于洪文泳曰自今日至明日巡邏弛禁事分付
정조 11년
李亨元啓曰卽者吏曹假郞廳來言政事當日爲之事命下而判書尹蓍東參議李集斗病不來參判未差不得開政云判書參議竝卽牌招何如傳曰允
정조 11년
趙衍德啓曰吏曹判書尹蓍東參議李集斗再招不進推考傳旨及罷職傳旨今方捧入而開政命下之後連事違召無意膺命事體所在誠極未安判書所當更請牌招而係是一日三牌何以爲之敢稟傳曰參議只推與判書一體牌招大臣置處政事事體自別各別申飭斯速開政可也傳于洪義榮曰特敎之下豈敢若是更爲牌招斯速開政
정조 11년
趙衍德啓曰吏曹判書尹蓍東參議李集斗牌不進推考傳旨及罷職傳旨今方捧入而開政命下之後如是違牌不卽擧行事甚未安判書更卽牌招何如傳曰允參議只推一體牌招
정조 11년
傳于洪文泳曰無端違牌不念分義事體所在萬萬駭然吏曹判書尹蓍東爲先從重推考更卽牌招斯速開政
정조 11년
趙衍德啓曰吏曹判書尹蓍東六招不進推考傳旨今方捧入而特敎申飭之下屢違召命終不承膺分義所在萬萬未安所當更請牌招而一日七牌有傷事體何以爲之敢稟傳曰半日之內無端六違國體所在不可無處分吏曹判書尹蓍東罷職
정조 11년
傳于趙衍德曰參議只出緊任
정조 11년
洪文泳以吏曹言啓曰左議政李福源勉副事命下矣當爲置處而領敦寧一窠他大臣今方見帶本曹無相當窠依例送西之意敢啓傳曰知道
정조 11년
有政吏批判書尹蓍東牌不進參判未差參議李集斗進左副承旨趙衍德進
정조 11년
吏批啓曰判書尹蓍東牌招不進參判未差小臣獨政未安何以爲之敢稟傳曰判書牌招同參政事
정조 11년
以李百亨爲修撰申馥爲副修撰李義行爲刑曹參判吳彦謨爲東部都事沈周賢爲東部奉事申致權爲分兵曹參議故通德郞金履迪贈吏參例兼戶曹參判金魯淳考故通德郞李世準贈吏參例兼副摠管李宜老考
정조 11년
有政兵批判書金履素病參判申益彬差祭參議朴天衡入直進參知柳誼病右副承旨洪文泳進判府事單李福源副護軍曺允彬副司直李聖圭蔡弘履徐鼎修洪義榮兪彦脩
정조 11년
傳于趙衍德曰承旨前望單子入之待下批牌招察任
정조 11년
承旨前望單子入之李亨逵李在學金魯永落點
정조 11년
傳于洪義榮曰新除授承旨竝牌招
정조 11년
以同副承旨金魯永牌不進罷職傳旨傳于趙衍德曰只推
정조 11년
傳于趙衍德曰違牌承旨許遞前望單子入之
정조 11년
承旨前望單子入之金頤柱徐鼎修洪仁浩落點
정조 11년
傳于洪文泳曰違牌承旨許遞前望單子入之
정조 11년
承旨前望單子入之趙尙鎭洪義榮落點
정조 11년
傳于趙衍德曰新除授承旨牌招察任
정조 11년
趙衍德啓曰玉堂上下番俱空事甚未安副校理沈煥之陳疏留院副校理宋民載修撰李顯靖竝卽牌招入直何如傳曰允
정조 11년
傳于洪文泳曰留院公事入之
정조 11년
傳于趙衍德曰發遣吏郞明日受香所諸執事淸齋摘奸以來
정조 11년
兵曹口傳政事以尹頤東爲宣傳官
정조 11년
以備忘記傳于洪文泳曰本廳春秋等試射雖無才落之成憲而渠以年少武弁唱第未幾入仕屬耳伎倆豈至全廢而十巡內無分極爲無狀當該宣專官李蓍明汰去以懲渠輩懶惰之習其代令該曹口傳差出
정조 11년
洪文泳以御營廳言啓曰今正月十三日本廳諸將官射會時哨官李晩馨稱以年老洪昌猷謂有身病俱不應試極爲駭然講射單子中各其名下以無分修正以入而不可略施棍飭而止竝爲汰去之意敢啓傳曰允
정조 11년
領議政金致仁領中樞府事鄭存謙行判中樞府事徐命善領敦寧府事洪樂性右議政金熤等箚曰伏以臣等卽伏聞日昨特有龜柱罪案爻周之擧喉院繳納而不得請終未免頒下該府臣等誠不勝驚惑憂歎不敢知聖朝處分又何爲而若是乖當也凡凶逆之罪在罔赦法當必誅者無論已伏法未伏法書厥負犯藏在王府用爲三尺不刋之案此實重關石懼亂賊之法意也其法至嚴其意甚遠雖以人主之威不得私自與奪此箇道理殿下非不洞悉而遽有此非常之擧措臣等愚迷莫曉聖意之何所居也噫嘻以龜賊之凶逆寧或倖逭顯戮而殿下特以仰慰慈殿之意初旣不置于辟又令出置于陸刑政之錯固無可言在殿下承事之孝斯爲至矣今欲竝與其紙上數行之案而抹而去之有若尋常歲抄中循例蕩滌者然夫然則法未伸矣身已斃矣案亦無所考矣從今以往孰復知龜賊之爲極惡大逆而天下後世之亂臣賊子將何以知所懼乎伏況私恩不可以掩公大義有時乎滅親竊恐殿下此擧不能爲慰悅慈心而適足爲聖德無窮之累也噫嘻向使龜賊包歲之圖作用之計得售於當日則國家危棘之禍將無不至幸賴皇穹祖宗默佑陰騭天鑑早燭亂萌逆折四百年宗社得有今日至今追思尙不勝凜然心寒如龜賊者是實人得以誅之者也特以天討不嚴王章不行乃使種種不逞之徒更無所懲畏龜賊以後幾番逆亂皆龜賊爲其本耳何殿下不能念及於此而又有此無前之事也臣等自承是命憂憤交激達宵繞璧玆敢相率聯陳伏乞更加深思亟賜收還焉臣等不勝瞻仰顒竢之至取進止答曰省疏具悉卿等之懇赦典文書中抹下但欲去其名於徒流案用在謫身死者爻周之式也非丹書非鞫案則元無相妨之事誠如卿等云云亦當入於歲抄乎卿等諒之仍傳曰此批答遣史官傳諭于諸大臣